Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Luk 24:1-53
24 Na long namba 1 de bilong wik, long moningtaim tru, ol i go long matmat na ol i bringim ol lip samting i gat gutpela smel em ol i bin redim.2 Tasol ol i lukim olsem wanpela i bin rolim na rausim ston i stap long maus bilong matmat,3 na taim ol i go insait, ol i no lukim bodi bilong Bikpela Jisas.4 Ol i tingting planti long dispela, na lukim! tupela man i kamap na sanap klostu long ol, na tupela i pasim klos i lait olsem laitning.5 Ol meri i pret na ol i daunim het i stap na dispela tupela man i tokim ol: “Bilong wanem yupela i painim Man i stap laip namel long ol man i dai pinis?6 [Em i no stap long hia, em i kirap bek pinis.]* Tingim tok em i bin mekim long yupela taim em i stap yet long Galili,7 olsem ol man bai putim Pikinini bilong man long han bilong ol sinman na ol bai nilim em long pos na long namba 3 de em bai kirap bek.”8 Olsem na ol meri i tingim bek tok bilong em,9 na ol i lusim matmat na i go bek na tokim 11-pela aposel na olgeta arapela disaipel long ol dispela samting.10 Ol meri husat i givim ol dispela tok long ol aposel, em Maria Makdala, Joana, Maria mama bilong Jems, na ol arapela meri i stap wantaim ol.11 Tasol ol aposel na ol arapela disaipel i ting ol meri i toktok nating na ol i no bilipim ol.12 [Tasol Pita i kirap na ran i go long matmat. Em i lindaun na lukluk i go insait na em i lukim ol hap laplap tasol i stap. Orait em i lusim dispela hap na tingting planti long samting i bin kamap.]*13 Long dispela de yet tupela disaipel i wokabaut i go long wanpela liklik taun ol i kolim Emeus. Dispela taun i stap longwe long Jerusalem inap 11-pela kilomita samting.14 Na tupela i wok long toktok long ol samting i bin kamap.15 Tupela i toktok long ol dispela samting i stap na Jisas yet i kam na wokabaut wantaim ol.16 Tasol tupela i no luksave long em.17 Em i tokim tupela: “Yutupela i wok long toktok long wanem samting taim yutupela i wokabaut i go?” Na tupela i sanap na pes bilong tupela i luk sore.18 Na wanpela bilong tupela, nem bilong en Kliopas, em i tokim em: “Ating yu man bilong narapela ples na yu stap yu yet long Jerusalem na yu no save long ol samting i bin kamap long en long dispela taim, a?”19 Na em i tokim tupela: “Wanem ol samting?” Tupela i tok: “Ol samting i kamap long Jisas bilong Nasaret, em i wanpela profet i mekim ol strongpela wok na ol strongpela tok long ai bilong God na ol manmeri.20 Na ol bikpris na ol hetman bilong mipela i bin putim em long han bilong ol man long kilim em i dai na ol i nilim em long pos.21 Tasol mipela i bin ting olsem dispela man em man bilong kisim bek Israel. Na nau em i namba 3 de bihain long ol dispela samting i bin kamap.22 Na tu, sampela meri long lain bilong mipela ol i mekim mipela i kirap nogut. Long moningtaim tru ol i go long matmat,23 tasol ol i no lukim bodi bilong em. Na ol i kam na tok olsem ol i bin lukim ol ensel na ol ensel i tok em i stap laip.24 Na sampela bilong mipela i go long matmat na ol i lukim ol samting olsem ol meri i tok, tasol ol i no lukim em.”25 Olsem na Jisas i tokim tupela: “Yutupela i no laik wokim gut tingting na bel bilong yutupela i no kirap kwik long bilipim olgeta tok ol profet i kamapim!26 Olsem wanem? Ating yutupela i no save olsem Krais i mas karim pen long ol dispela samting na bai em inap kisim glori, a?”27 Na em i stat long ol rait bilong Moses na ol Profet na em i kamapim mining bilong ol samting long Rait Holi i makim em yet.28 Ol i kamap klostu long liklik taun ol i laik go long en, na em i mekim olsem em i laik go moa.29 Tasol tupela i strong long em i mas stap wantaim ol, na tupela i tok: “Stap wantaim mipela, em apinun na de i laik pinis.” Olsem na em i go insait na stap wantaim tupela.30 Na em i sindaun wantaim tupela long kaikai na em i kisim bret, beten, na brukim bret na kirap givim long tupela.31 Em i mekim olsem na ai bilong tupela i op na ol i luksave long em. Na em i lus nating na tupela i no lukim em moa.32 Na tupela i toktok long ol yet olsem: “Taim em i toktok long yumi long rot na kamapim gut ol tok bilong Rait Holi long yumi, bel bilong yumi i bin kirap tru, a?”33 Long dispela taim stret tupela i kirap na go bek long Jerusalem, na tupela i lukim 11-pela aposel na ol arapela disaipel ol i bung i stap.34 Na ol i tokim tupela olsem: “Tru tumas, Bikpela i kirap bek pinis na em i kamap long Saimon!”35 Na tupela i stori long ol samting i bin kamap long rot na olsem wanem tupela i luksave long em taim em i brukim bret.36 Ol i toktok long ol dispela samting i stap na em yet i kamap namel long ol [na tokim ol: “Bel isi i ken i stap wantaim yupela.”]*37 Tasol ol i pret na guria, na pret i mekim na ol i ting ol i lukim wanpela spirit.38 Olsem na em i tokim ol: “Bilong wanem yupela i tingting planti na kisim tupela tingting long bel bilong yupela?39 Lukim han na lek bilong mi, em mi tasol. Holim mi na lukim, long wanem, spirit i no gat mit na ol bun olsem yupela i lukim i stap long mi.”40 [Em i tok olsem na em i soim han na lek bilong en.]*41 Tasol ol i no bilip yet, long wanem, ol i amamas tumas na kirap nogut i stap, na em i tokim ol: “Yupela i gat sampela kaikai i stap?”42 Olsem na ol i givim em wanpela hap pis ol i bin kukim.43 Na em i kisim na kaikai, na ol i lukim.44 Orait em i tokim ol: “Tingim, taim mi stap yet wantaim yupela mi bin kamapim olsem olgeta tok i makim mi long Lo bilong Moses na long ol rait bilong ol Profet na ol Song, ol i mas kamap tru.”45 Orait em i mekim na tingting bilong ol i op tru na ol inap kliagut long mining bilong ol Rait Holi,46 na em i tokim ol: “Rait Holi i tok olsem Krais bai karim pen na long namba 3 de em bai kirap bek long dai.47 Na long rot bilong nem bilong em ol bai autim tok long olgeta lain man olsem ol man i mas tanim bel na bai God i ken lusim ol sin bilong ol. Kirap long Jerusalem na i go long ol arapela hap,48 yupela bai stap olsem ol witnes bilong ol dispela samting.49 Harim! Dispela samting em Papa bilong mi i bin promis long en, mi bai salim i kam long yupela. Tasol yupela i mas stap long taun i go inap long yupela i kisim strong i kam long ples antap.”50 Em i bringim ol i go inap long Betani, na em i apim han bilong en na blesim ol.51 Em i blesim ol i stap na em i lusim ol na God i kisim em i go antap long heven.52 Na ol i brukim skru long em na ol i amamas tru na go bek long Jerusalem.53 Na oltaim ol i stap long tempel na litimapim nem bilong God.
tpi_Latn eng_Latn fuv_Latn tpi_Latn